b'\n_START_ARTICLE_\nViktorija Zmaga Glogovec\n_START_SECTION_\n\xc5\xbdivljenje\n_START_PARAGRAPH_\nViktorija Zmaga Glogovec se je rodila 31. julija 1943 v Vordernbergu, v ob\xc4\x8dini Leoben v Avstriji. Leta 1945 se je s star\xc5\xa1i vrnila v Slovenijo. \xc5\xbdivela je v Ljubljani pri starih star\xc5\xa1ih._NEWLINE_Po kon\xc4\x8dani osnovni \xc5\xa1oli se je vpisala na vzgojiteljsko \xc5\xa1olo in jo zaklju\xc4\x8dila. Nadaljevala je s \xc5\xa1tudijem umetnostne zgodovine in sociologije. Kasneje je na Pedago\xc5\xa1ki fakulteti na Reki diplomirala na vi\xc5\xa1ji stopnji; smeri pred\xc5\xa1olska vzgoja. Na ljubljanski Pedago\xc5\xa1ki fakulteti je diplomirala na visoki stopnji kot profesorica socialne pedagogike._NEWLINE_Sedem let je bila vzgojiteljica, kasneje pa ravnateljica vrtca Milana Majcna v Ljubljani. V vrtce je uvajala didakti\xc4\x8dni model projektnega pedago\xc5\xa1kega procesa._NEWLINE_Zatem se je zaposlila v Zavodu Republike Slovenije za \xc5\xa1olstvo in \xc5\xa1port, kjer je opravljala naloge pedago\xc5\xa1ke svetovalke in vi\xc5\xa1je svetovalke za pred\xc5\xa1olsko vzgojo vse do upokojitve.\n_START_SECTION_\nDelo\n_START_PARAGRAPH_\nS pisanjem se je ljubiteljsko za\xc4\x8dela ukvarjati \xc5\xbee v srednji \xc5\xa1oli, kjer je s spisom Rodila sem se na nate\xc4\x8daju osvojila prvo mesto. Kasneje je v reviji Otrok in dru\xc5\xbeina redno pisala strokovne \xc4\x8dlanke in \xc4\x8drtice o \xc5\xbeivljenju otrok. Pisala je leposlovje za pred\xc5\xa1olske otroke, strokovne pedago\xc5\xa1ke knjige, scenarije za otro\xc5\xa1ke televizijske oddaje. Za odrasle je napisala dva romana in zbirko pesmi._NEWLINE_Navdih za pisanje otro\xc5\xa1kih del so bili otroci v vrtcu, njen sin in kasneje vnukinji. Skupaj z vnukinjo Nu\xc5\xa1o je napisala knjigo Sanjske konjske zgodbe._NEWLINE_V svojih mladinskih delih govori o druga\xc4\x8dnosti in enkratnosti \xc5\xbeivih bitij ter o temeljnih \xc5\xbeivljenjskih vrednotah. Rada opozarja na pomen interkulturne vzgoje otrok ter na druga\xc4\x8den na\xc4\x8din \xc5\xbeivljenja otrok v Indiji in centralni Afriki. Star\xc5\xa1e, vzgojitelje in u\xc4\x8ditelje opominja na velik pomen zgodnje priprave otrok na branje in pisanje.'